સ્ટિમ્યુલસની અપેક્ષાએ અથડાતાં વૈશ્વિક બજારો - NGS Business
સ્ટિમ્યુલસની અપેક્ષાએ અથડાતાં વૈશ્વિક બજારો -સમાચાર-શેરબજાર-Economic Times Gujarati
સ્ટિમ્યુલસની અપેક્ષાએ અથડાતાં વૈશ્વિક બજારો
20 Jul 2012, 1548 hrs IST, ET Bureau
વૈશ્વિક શેરબજારો મોટા ભાગે સાંકડી રેન્જમાં ટ્રેડિંગ કરી રહ્યાં છે, કારણ કે રોકાણકારો વિકસિત દેશોના નીતિ ઘડનારાઓ કટોકટીની પરિસ્થિતિમાંથી બહાર આવવા વધુ કોઈ સ્ટિમ્યુલસ આપવા વિચારે છે કે કેમ તેની રાહ જોઈ રહ્યા છે.
ફેડરલ રિઝર્વના ચેરમેન બેન બર્નાન્કેએ જણાવ્યું હતું કે આર્થિક સુધારો ગયા વર્ષના ઉત્તરાર્ધની તુલનામાં ચાલુ વર્ષના પ્રથમ અર્ધભાગમાં ધીમો પડ્યો છે. ઘરેલુ ખર્ચ પણ ઓછો થયો છે, કારણ કે લોકો રોજગારી અને આવકના પ્રમાણ અંગે ચિંતા કરવા લાગ્યા હતા.
આર્થિક વૃદ્ધિ સામે બે મુખ્ય જોખમો- એક યુરો વિસ્તારની રાજકોષીય અને બેન્કિંગ કટોકટી તથા બીજું અમેરિકાની રાજકોષીય સ્થિતિને ટાંકીને બર્નાન્કેએ પુનરુચ્ચાર કર્યો હતો કે ફેડ મજબૂત સુધારો કરવા વધુ પગલાં લેવા તૈયાર છે, પરંતુ તેમણે કોઈ ચોક્કસ પગલાં વિશે બહુ વાત કરી ન હતી.
ચીનમાં પ્રમુખ વેન જિયાબાઓએ નિર્દેશ કર્યો હતો કે નબળા પડેલા ચાઇનીઝ અર્થતંત્રને સુધરવામાં થોડો સમય લાગશે અને દેશમાં રોજગારીની સ્થિતિ તથા મિલકતોના ભાવ વધુ વણસી શકે છે.
ચીનની સરકાર રોજગારી અને વૃદ્ધિને ઉત્તેજન આપવાનાં પગલાં લઈ શકે છે. ચીનના અર્થતંત્રે જૂન 2012માં પૂરા થયેલા ત્રિમાસિક ગાળામાં 7.6 ટકા વૃદ્ધિ નોંધાવી હતી, જે છેલ્લાં ત્રણ વર્ષમાં સૌથી નીચી છે.
ઘર આંગણે જૂનનો મુખ્ય ફુગાવો આશ્ચર્યજનક રીતે અપેક્ષાથી નીચો 7.25 ટકા આવ્યો હતો, જે અગાઉના મહિને 7.55 ટકા હતો. જોકે, તે છેલ્લા પાંચ માસથી સતત 7 ટકાની સપાટીની ઉપર રહ્યો છે.
મને લાગે છે કે જૂનના ફુગાવાના આંકડા અને અપૂરતા વરસાદના કારણે ખાદ્યાન્ન સહિતની કોમોડિટીઝના ભાવ વધવાના જોખમને જોતાં આરબીઆઇ 31 જુલાઈના રોજ તેની આગામી નીતિ સમીક્ષામાં વ્યાજદરોની સ્થિતિમાં કોઈ ફેરફાર કરશે નહીં.
જો અપૂરતા વરસાદના કારણે ખાદ્ય ફુગાવો વધશે તો સરકાર રાષ્ટ્રપતિની ચૂંટણી પછી પેટ્રોલિયમ પ્રોડક્ટ્સ ખાસ કરીને ડીઝલમાં કોઈ વધારો કરશે નહીં અને આ બધાના પરિણામે સબસિડીનો બોજ વધશે અને તેથી રાજકોષીય ખાધ અંદાજ કરતાં વધી જશે અને ફરી વ્યાજદરો પર દબાણ વધશે.
ગયા સપ્તાહથી શરૂ થયેલી કંપની પરિણામોની મોસમ અત્યાર સુધીમાં આવેલા આંકડા જોતાં મિશ્ર રહી છે . ટીસીએસના આંકડા અપેક્ષા કરતાં સારા આવ્યા હતા , જ્યારે ઇન્ફોસિસે ડોલરમાં તેની આવકનો અંદાજ 5 ટકા ઘટાડીને બજારને નિરાશ કર્યું હતું .
બેન્કિંગમાં એચડીએફસી બેન્ક અને એક્સિસ બેન્કે સારાં પરિણામ જાહેર કર્યાં હતાં , પરંતુ વ્યાપક રીતે એસેટ ગુણવત્તા પરના દબાણ તથા ખાસ કરીને જાહેર ક્ષેત્રની બેન્કોમાં પુનર્ગઠિત લોન્સના ઊંચા પ્રમાણની પરિણામમાં અસર દેખાવાની અપેક્ષા છે .
આપણાં શેરબજારોની વાત કરીએ તો નિફ્ટી ઉપર તરફની યાત્રા શરૂ કરે તે પહેલાં વર્તમાન સ્તરોએ અથડાઈ રહ્યો છે . એફઆઇઆઇના રોકાણપ્રવાહના જોર પર નિફ્ટી આગામી 3-4 મહિનામાં વધીને 5,600 ને અડી જવાની શક્યતા છે .
સોનું અને ચાંદી પણ તેજીના વલણમાં રહેવાની શક્યતા છે , કેમ કે ક્વોન્ટિટેટિવ ઇઝિંગનો વધુ એક ડોઝ આવવાની શક્યતા ઊભી છે.